  Виталий Пронин Лондонын ортчем Олимпиада валлян йылпумъяськиз. 2008-тӥ арын Пекинын ортчем Олимпиадаен ӵошатоно ке, Россиысь спортсменъёс одӥг зарнилы тросгес утӥзы.Арысь аре Россиысь ӝог ветлӥсьёс но гимнасткаос дуннеысь тужгес кужмо луэмзэс возьмато. Таяз учыре но соос Россиез данъязы. Берло нуналъёсаз зарни басьтӥзы на выллане тэтчась Анна Чичерова, байдаркаен уясьёс Юрий Постригай но Александр Дьяченко, 800 метре бызьылӥсь Мария Савинова но мукетъёсыз. Та дырозь Россиысь волейболэн шудӥсь воргоронъёс ялан кыкетӥ интые шедьылӥзы. Зарни понна нюръяськонын Бразилиысь командалы медаль дорозь одӥг вамыш гинэ  на кылиз вал. Инметӥ лобаны кутскизы ни вал кадь Бразилиысь спортсменъёс, асьме воргоронъёс соосты муз вылэ васькытӥзы. 2:0 лыдын келясьёс 3:2 лыдын вормизы.Олимпиада дыръя бадњым оскон вал ыбылӥськисьёслы, фехтовальщикъёслы но кузь сюресэ уясьёслы. Нырысь кык амалын Россиысь спортсменъёс медальёс басьтыны ӧз быгатэ. Оскон кылиз Удмуртиысь Сергей Большаков уясьлы. Жаляса верано, со но 6-тӥ интылэсь вылӥе ӧз ӝутскы.Кызьы пусъе ачиз спортсмен, ӵыпетын уянэз сокем уг яраты, гажа бадӟым зарезьёсыз. Со сяна, Россиысь тренеръёс ӝот-ӝот тодӥллямтэ вулэсь шунытсэ. Сергей Большаков ивортэмъя, соос 17 градус вулы дасяськиллям, нош вузы 3 градуслы шунытгес вылэм. Уд но оске, котькуд градуслы, пе, уясьёс асьсэ секталазэс тупато. Оло, ӵапак мултэс килограмм люкамзы ик люкетӥз медаль понна нюръяськыны.Нош Дэбесын улӥсьёслэн пятница нуналэ асьсэлэн Олимпиадазы вал. Ёросысь кивалтӥсьёс, спортэз азинтон понна кыл кутӥсьёс та нуналэ Дэбесысь культурая юрт азе бадӟым экран пуктӥзы. Аспал спортсмензылэсь Елена Наговицыналэсь бызьылэмзэ учкизы, со понна висизы быдэс ёросэн. Люкаськем калыкез зорись куазь но ӧз кышкаты. Еленалэсь бызьылэмзэ учкыны вуизы спортсменлэн анай-атаез Надежда Сергеевна но Станислав Михайлович Семакинъёс, нырысетӥ тренерез Николай Хохряков, тодмоосыз, ӵош дышетскем эшъёсыз но мукетъёсыз.Нылзылэсь быземзэ учкыса, анай-атай синвуаськизы, «давай, давай» шуыса кесяськизы. Эх, кылысал ке Елена Наговицына дэбесъёслэсь кесяськемзэс, оло, чальгес бызьысал. Тренерез сюлмаське: тросгес поттано вал калыккуспо ужрадъёсы. Та дырозь Елена Европаысь но Россиысь ӵошатсконъёсын гинэ кужымзэ эскерылэмын.Елена Наговицына тужгес яратэ кузь сюресэз - 10 иськемез - бызьылыны. Олимпиадаын ӝынызэ гинэ ортчоно вал. Нырысьсэ бадӟым ужрадэ мыныса, финалэ шедиз. Со но бадӟым вормон асьме спортсменмылы. Сюреслэн ӝыны люкетаз куинь кужмоосыз пӧлын возиськиз, нош отӥяз ваньзэс азьпалтӥзы пеймыт куо спорстменъёс. Кениысь но Эфиопиысь бызьылӥсьёс вань стартъёсын сямен медальёс басьтылӥзы. Елена Наговицына 13-тӥ луиз, Пермь улосысь Ольга Головкина 9-тӥ вуиз.Олимпиада йылпумъяськиз. Россиысь спортсменъёс, Пекинэн ӵошатыса, трослы ӟечгес адскизы. Огъя зачётын 82 медаль басьтӥзы, нош кылемаз Олимпиадаын 73 гинэ вал. Россиысь спортсменъёс, кӧня ке шутэтскыса, выль стартъёслы дасяськозы: вуоно арын Казаньын ортчоз дуннеысь егитъёслэн Универсиадазы.Валентина Емельянова.  